钦定古今图书集成/明伦汇编/官常典/第595卷 > 苗时中
## 钦定古今图书集成/明伦汇编/官常典/第595卷 > 苗时中

按《宋史》本传：时中，字子居，其先自壶关徙宿州，以荫
主宁陵簿。邑有古河久垔，请开导以溉田，为利甚博，
人谓之苗公河。调潞州司法参军，郡守欲入，一囚于
死，执不可，守怒，责甚峻。时中曰：“宁归田里，法不可夺。”
守悟而听之。熙宁中，以司农丞使梓州路，密荐能吏
十人，后皆进用，人卒莫之知。交人犯边，擢广西转运
副使。师讨交人罪，次冨良江，久不进。时中曰：“师无进
讨意，贼必从间道来，乘我不备，冀万一之胜，势穷然
后降耳。”密备之，既而果从上流来，战败，始纳款。徙梓
州。转运副使韩存宝讨蛮乞弟，逗遛不行，时中曰：“师
老矣，将士暴露，非计之善者。”存宝不听，卒坐诛。林广
代存宝，乞弟既降，复逸去，将士相视失色。及暮，刁斗
不鸣，时中问广，广曰：“既失贼，故纵兵追之，不暇恤尔。”
时中曰：“天子以十万众相付，岂以一死为勇耶？今入
异境，变且不测。”广悟，亟止追者，整军以进。会得诏班
师，军行，时中以粮道远，创为攒运法，食以不乏。迁两
阶，为发运副使、河东转运使，加直龙图阁、知桂州，进
宝文阁待制，至户部侍郎，卒。